Diari Oficial de la Generalitat Valenciana


Sumari del DOGV 2543, del 04-07-1995 (1995/835266)

ORDRE de 26 de juny de 1995, de la Conselleria de Treball i Afers Socials, per la qual es convoquen per a 1995 les ajudes i subvencions destinades al foment d'activitats, programes i projectes de cooperació al desenvolupament de quantia inferior a cinc milions de pessetes que realitzen les organitzacions no governamentals.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/06/26/(2)/dof/vci/html**

### Dades del document

Número de DOGV
:   2543

Data del DOGV
:   04-07-1995

Secció del DOGV
:   DISPOSICIONS GENERALS

Número del document
:   1995/835266


Data del document
:   26-06-1995

Organisme emissor
:   Conselleria de Treball i Afers Socials

Tipus de document
:   Ordre

ORDRE de 26 de juny de 1995, de la Conselleria de Treball i Afers Socials, per la qual es convoquen per a 1995 les ajudes i subvencions destinades al foment d'activitats, programes i projectes de cooperació al desenvolupament de quantia inferior a cinc milions de pessetes que realitzen les organitzacions no governamentals.   
Les Corts Valencianes van aprovar en 1989 una línia d'ajudes per a la cooperació amb els països en vies de desenvolupament, línia que es va enquadrar operativament en els pressupostos ordinaris de la Conselleria de Treball i Afers Socials.  
Des d'aleshores, a proposta del Govern Valencià, les Corts han ratificat aquesta voluntat i incrementat la seua aportació a la solidaritat amb els pobles més desfavorits, unint-se així a l'esforç comú dels països i regions més avançades i sensibilitzades entorn a la interdepedència Nord-Sud.  
En el disseny del Programa de Cooperació i Solidaritat Nord-Sud de la Generalitat Valenciana s'ha consolidat com una de les polítiques més clares i fermes, la de donar suport i estimular la tasca que realitzen les organitzacions no governamentals en les seues activitats de cooperació al desenvolupament, mitjançant la convocatòria d'ajudes i subvencions, a més d'altres actuacions en matèria de sensibilització i formació, que constitueix un percentatge consolidat respecte del total del pressupost del programa de cooperació.  
La Comissió Executiva per a l'Aplicació del Programa de Cooperació amb Països en Vies de Desenvolupament, creada pel Decret 48/1989, de 4 d'abril, del Consell de la Generalitat Valenciana, juntament amb el consell assessor, òrgan de participació, amb una àmplia presència d'entitats socials, basant-se en la política seguida i l'experiència acumulada en aquests últims anys, ha considerat renovar per a enguany la convocatòria amb criteris que pretenen objectivar les prioritats per a la secció dels projectes beneficiaris d'una subvenció, així com garanties i altres aportacions de caràcter tècnic que facilitaran el seguiment dels projectes subvencionats.  
Aquesta ordre té, per tant, l'objecte d'atendre una convocatòria a la qual es puguen acollir les organitzacions no governamentals amb presència en la Comunitat Valenciana que pretenen desenvolupar activitats de cooperació internacional amb països en vies de desenvolupament.  
Per això, i fent ús de les facultats que em confereix la Llei 5/1983, de 30 de desembre, del Govern Valencià  
ORDENE:  
Article primer  
Es convoquen ajudes i subvencions a organitzacions no governamentals amb domicili o seu a la Comunitat Valenciana per a la realització i el foment d'activitats de cooperació internacional al desenvolupament, que no excedesquen de cinc milions de pessetes.  
L'import màxim destinat a aquestes ajudes serà de 954.158.436 de pessetes que seran finançades amb càrrec a la línia de subvenció 7,02 (210) «Cooperació Internacional», aplicació pressupostària 66.47.628.42.5, i 58.345.068 de pessetes que seran finançades amb càrrec a la línia de subvenció 4,04 (207) «Cooperació Internacional», aplicació pressupostària 57.51.616.78.3 (total de 654.390.247 de pessetes), dels crèdits de la Conselleria de Treball i Afers Socials que es financen amb càrrec a l'autorització conferida per la Llei de Pressupostos per a 1995, a l'Institut Valencià de Finances per concertar deute a fi de finançar programes de cooperació internacional al desenvolupament.  
Article segon  
A través de les ajudes destinades a accions de cooperació al desenvolupament es persegueixen, entre d'altres, la consecució dels objectius següents:  
a) Donar suport als països del Tercer Món en la consecució d'un desenvolupament autosostingut mitjançant la realització de projectes que permeten mobilitzar els seus recursos endògens.  
b) Fomentar el desenvolupament integral de la zona en la materialitze l'ajuda.  
c) Contribuir a l'autoproveïment de les necessitats bàsiques en aquelles zones més necessitades en els països menys desenvolupats.  
d) Creació de riquesa i llocs de treball en països en vies de desenvolupament.  
e) Impulsar la participació personal dels beneficiaris, el desenvolupament dels projectes cofinançats com a garantia i la seua viabilitat futura.  
f) Afavorir els sectors de població en condicions objectives més desfavorables, com les dones i la infància i la joventut.  
g) Contribuir a la millora de les condicions de l'hàbitat i del medi ambient.  
h) Estrènyer les relacions de la Comunitat Valenciana amb tots els seus interlocutors socials, polítics i econòmics amb els països en desenvolupament.  
i) Consolidar i fomentar la iniciativa de les organitzacions no governamentals com a via per a l'enfortiment de la societat civil i de sensibilització per a la societat valenciana.  
Article tercer  
Els projectes per als quals se sol·licite una subvenció hauran de reunir els següents requisits:  
- La ubicació espacial dels projectes s'haurà de referir a les àrees geogràfiques definides com a prioritàries pel Consell Assessor de la Comissió Executiva per a l'aplicació del Programa de Cooperació i Solidaritat Nord-Sud, ço és, en països del Magrib i països de l'Amèrica central, altres països per especials circumstàncies d'extrema necessitat o d'extrema pobresa amb especial atenció als països més pobres del Pacte Andí. Així mateix, s'atendran projectes a Palestina o al Carib.  
- Projectes els camps d'actuació dels quals es dirigesquen a:  
- Desenvolupament de recursos humans:  
- Educació bàsica.  
- Formació.  
- Salut.  
- Situacions extremes: extrema pobresa, ajuda d'emergència i ajuda alimentària.  
- Participació social i ciutadana.  
- Foment dels recursos econòmics productius:  
- Foment d'infrastructures bàsiques.  
- Foment de recursos energètics.  
- Foment de recursos industrials.  
- Foment de recursos comercials.  
- Foment de recursos alimentaris.  
- Foment de recursos turístics.  
- Projectes que siguen cofinançats si més no en un vint per cent del cost estimat del projecte, per l'organització sol·licitant o per recursos obtinguts d'altres institucions.  
- Projectes o programes de cooperació internacional al desenvolupament amb una quantia que no excedesca de cinc milions de pessetes.  
- Contenir les dades a què es refereix l'article sisè d'aquesta ordre.  
- Projectes amb un període d'execució que estiga degudament desglossat per períodes que s'incloguen en cada exercici pressupostari al qual afecten.  
Article quart  
Els criteris prioritaris per a la selecció dels projectes o programes de cooperació internacional al desenvolupament que subvencionarà la Generalitat Valenciana seran:  
- Aquells projectes o programes els beneficiaris últims dels quals estiguen inclosos en algun dels col·lectius declarats com a prioritaris.  
- Dones.  
- Infància i joventut.  
- Poblacions indígenes desplaçades o en processos de retorn i grups ètnics.  
- Aquells projectes que en relació amb els objectius i camps d'actuació del programa incloguen accions que afecten:  
- Els processos migratoris, com a forma d'afavorir l'assentament de les poblacions i el desenvolupament en els països d'origen.  
- La lluita contra la droga.  
- La cooperació en preservació i millora del medi ambient.  
- Aquells projectes amb una elaboració, execució o avaluació on participe personal de la Comunitat Valenciana.  
- Aquelles accions que siguen complementàries de projectes empresos o de pròxima execució en zones on es despleguen projectes amb èxit finançats per la Generalitat Valenciana.  
- Aquells projectes presentats per les organitzacions no governamentals que, reunint algun dels criteris anteriors, siguen cofinançats per municipis de la Generalitat Valenciana.  
- Aquells projectes que requeresquen una participació estreta i directa dels beneficiaris últims de l'ajuda, i que perseguesquen el desenvolupament integral del lloc on es materialitze el projecte, en especial dels sectors més desfavorits de la població.  
Article cinquè  
Per poder concórrer a les ajudes i subvencions, les organitzacions no governamentals hauran de complir els següents requisits:  
a) Tenir com a fins institucionals la realització d'activitats de cooperació al desenvolupament i foment de la solidaritat entre els pobles.  
b) Estar constituïdes vàlidament com a associacions o fundacions d'acord amb el dret.  
c) No perseguir fins de lucre o comercials ni dependre econòmicament o institucionalment d'entitats lucratives.  
d) Tenir domicili o representació permanent en la Comunitat Valenciana.  
Article sisè  
Les organitzacions no governamentals que concórreguen a aquesta convocatòria hauran de presentar la següent documentació:  
a) Instància en la qual es continga la petició concreta de les quantitats que se sol·liciten, segons el model que figura en l'annex I, acompanyada del programa o projecte amb les accions que es pretenguen executar d'acord amb el formulari d'identificació que figura en l'annex II, i en el qual constaran, com a mínim, les dades referides en ell.  
b) Memòria de la institució corresponent de l'any anterior i que acredite l'antiguitat com a mínim d'un any de l'entitat sol·licitant i el treball realitzat per aquesta durant aquest període.  
c) Document acreditatiu de la seua legalització, inscripció en el regitre d'associacions o fundacions, si s'escau, una còpia dels estatuts, fotocòpia de la targeta d'identificació fiscal i representativitat del sol·licitant.  
d) Documentació acreditativa d'estar al corrent en les cotitzacions a la Seguretat Social i en les obligacions tributàries.  
e) Declaració en què es faça constar el compromís per part de l'organització no governamental que sol·licita la subvenció, d'aportar la diferència entre el cost total del projecte i l'ajuda obtinguda, bé directament o per finançament de tercers.  
f) Declaració en la qual s'explicite el compromís de l'organització sol·licitant de consultar a la Generalitat Valenciana tota acció que poguera resultar contradictòria amb els interessos nacionals o amb la política exterior d'Espanya respecte al país en què s'executarà el projecte.  
Article setè  
La Conselleria de Treball i Afers Socials tramitarà els expedients i podrà, segons que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, requerir l'entitat sol·licitant perquè repare o complete la documentació presentada.  
Article vuité  
La Comissió Executiva per a l'Aplicació del Programa de Cooperació amb Països en Vies de Desenvolupament procedirà a la selecció i valoració dels projectes i sol·licituds presentats, amb deliberació prèvia, i podrà demanar en aquesta la presència o l'aportació d'aquells departaments, entitats o experts que segons l'índole del projecte o programa així ho aconsellen.  
Article nové  
El Conseller de Treball i Afers Socials, a proposta de la Comissió Executiva per a l'Aplicació del Programa de Cooperació amb els Països en Vies de Desenvolupament, amb existència prèvia de crèdit pressupostari, dictarà l'oportuna resolució concedint en tot o en part, o denegant, la sol·licitud formulada. En la resolució de concessió d'ajuda o subvenció constarà la modalitat i forma de pagament de la dotació concedida.  
El termini per resoldre les sol·licituds presentades concedint o denegant serà el d'un mes des de la proposta de la Comissió Executiva.  
Transcorregut el termini de dos mesos des de la sol·licitud, sense que l'administració haja notificat l'escaient resolució, s'entendrà que aquesta ha estat desestimada, sense perjudici del que es dispose quan recaiga una resolució expressa. L'esmentada resolució serà ferma en la via administrativa i els interessat hi podran interpossar els recursos que en dret escaiga.  
Article deu  
Les entitats que resulten adjudicatàries d'alguna de les subvencions o ajudes a què es refereix aquesta ordre, quedaran obligades a presentar la justificació de la despesa de manera fefaent en el termini de sis mesos des de la finalització del termini previst per a l'execució de l'activitat, programa o projecte subvencionats i el còmput, al seu torn, s'iniciarà en el moment en què s'efectue el pagament de la subvenció.   
Trimestralment l'entitat perceptora haurà de presentar un informe de les activitats i del desenvolupament del programa o projecte subvencionat. Haurà de presentar, en tot cas, amb els corresponents justificants de la despesa, l'informe final del projecte o programa realitzat.  
Article onze  
El règim econòmic de la subvenció i les obligacions de l'entitat beneficiària s'establiran en l'escaient resolució de concessió de la subvenció, que s'adaptarà a l'acordat pel Ple del Consell, conformement amb el que disposa l'article 31.5 de la Llei 13/1994, de 31 de desembre, de Pressupostos de la Generalitat Valenciana per a 1995.  
Com que es tracta de projectes amb un termini d'execució que incloga diversos exercicis pressupostaris, s'hi seguirà el que disposa l'article 29 del Text Refós de la Llei d'Hisenda Pública de la Generalitat Valenciana. La resolució del Conseller de Treball i Afers Socials, concedint la subvenció, contindrà en tot cas la periodificació de la subvenció entre els exercicis pressupostaris que incloga el projecte.  
El lliurament de la segona i següents anualitats, si s'escau, es realitzaran durant el primer trimestre dels exercicis posteriors, amb la presentació prèvia per part de l'entitat perceptora de la subvenció, d'un informe justificatius del que s'ha realitzat fins al moment i del bon desenvolupament de l'execució del projecte.  
En el cas que els projectes comporten despeses amb càrrec a la línia de transferències corrents (cap. IV), la subvenció sols podrà assolir les despeses que es realitzaran en l'actual exercici pressupostari, sense perjudici que si el projecte inclou el període pressupostari següent, mitjançant una resolució del conseller de Treball i Afers Socials, puga ser subvencionat, sempre que existesca crèdit pressupostari previ en l'exercici corresponent i que es reunesquen els requisits genèrics per part de l'entitat i que no hagen variat les circumstàncies del projecte.  
Article dotze  
Les entitats perceptores de les subvencions hauran, en el termini màxim assenyalat en l'article deu d'aquesta ordre, d'acreditar fefaentment com a mínim justificants de la despesa efectuada corresponent a la quantitat subvencionada, sense perjudici que, si així es considera, s'exigesca la justificació del projecte complet.  
A aquest efecte, les justificacions es presentaran en exemplar duplicat adjuntant una llista en què es continguen les factures numerades en l'ordre en què es presenten i les quantitats respectives.  
Les justificacions de la despesa realitzada consistiran en:  
- Factures originals o còpies degudament autenticades en què haurà de constar l'entitat o institució pagadora d'aquesta, que haurà de ser-ho la contrapart local designada en el projecte o l'entitat perceptora en el cas que la despesa, derivada de l'acció que es desplegarà fora del territori nacional, s'efectue en Espanya. Si en el projecte s'hagués designat nominativament el responsable local d'aquest, s'admetran les factures expedides al seu nom, sempre que s'especifique juntament al seu nom l'entitat a què representa si s'escau i el nom del projecte.  
Les factures hauran d'especificar la moneda en què han estat pagades.  
Si les factures són pagades amb una moneda el canvi oficial de la qual no siga possible de determinar, caldrà adjuntar els certificats fefaents acreditatius del valor assignat, a l'efecte de poder determinar la suficiència de la justificació.  
- Tractant-s'hi de justificacions relatives al pagament d'honoraris o de salaris, caldrà adjuntar una còpia dels contractes i de les nòmines firmades per les persones que hauran participat en les activitats programades o projectes, així com els corresponents justificants de la Seguretat Social.  
- Les despeses d'administració s'hauran d'acreditar mitjançant el rebut expedit per l'organització perceptora de la subvenció on s'especifique els concepte a què són imputables, a la qual adjuntaran els rebuts o les factures que corresponguen als esmentats conceptes.  
Les entitats beneficiàries d'ajudes o subvencions hauran de tornar l'import de les quantitats rebudes si la despesa no es duu a cap per qualsevol causa, si no es justifica fefaentment o si es modifiquen substancialment les activitats o programes subvencionats sense autorització amb una audiència prèvia als interessats. En el cas que els pagaments no hagen estat fets efectius i es donen les circumstàncies assenyalades, es disposarà la minorització o l'anul·lació de l'ajuda.  
Article tretze  
En el cas que la quantitat amb què se subvencione un projecte no coincidesca amb la sol·licitada per l'organització escaient, l'entitat perceptora de l'ajuda no podrà reformular el projecte ajustant-lo a les quantitats concedides i haurà d'aportar amb mitjans propis o per finançament amb tercers la totalitat del cost del projecte, llevat que per part de l'organització es renuncie expressament a la subvenció concedida en un termini de 15 dies des de l'escaient notificació de la resolució. En aquest cas es podrà assignar l'esmentada quantitat bé a un altre projecte ja subvencionat, bé a un altre que no hagués pogut ser-ho per falta de dotació pressupostària suficient.  
Si els projectes beneficiats per les subvencions regulades en aquesta convocatòria generen ingressos, aquests hauran de reinvertir-se en les mateixes àrees d'actuació regulades en el programa i retre'n compte a la Generalitat Valenciana, tret que l'organització propose la seua aplicació a altres fins socials lligats al projecte i que així ho aprove l'òrgan convocant.  
Article catorze  
La realització i la gestió dels projectes subvencionats podran ser verificats en qualsevol moment per responsables de la Generalitat Valenciana o per les persones o entitats que aquesta designe. Amb aquesta finalitat, l'organització no governamental haurà de facilitar l'accés d'aquestes al lloc d'actuació, així com als llibres i documents justificatius escaients.  
Article quinze  
El termini de presentació de sol·licituds finalitzarà al mes de la publicació al Diari Oficial de la Generalitat Valenciana.  
DISPOSICIó FINAL  
Aquesta ordre entrarà en vigor el mateix dia de la seua publicació al Diari Oficial de la Generalitat Valenciana.  
València, 26 de juny de 1995  
El conseller de Treball i Afers Socials,  
FRANCISCO J. SANAHUJA SANCHIS


Còpia Permalink ELI